นางสาวรัศมี รัตนประชา

57254913 สาขาการสอนภาษาอังกฤษ

**รายวิชา 472 516 กลยุทธ์การพัฒนาหลักสูตรและการนำหลักสูตรไปใช้**

III **ปฏิบัติการ : การจัดหลักสูตร**

การจัดหลักสูตร (Curriculum organization) ตามขั้นตอนของ SU Model เป็นสามเหลี่ยมรูปที่สามกลับหัวคล้ายเงาสะท้อนของสามเหลี่ยมรูปแรก ซึ่งจะนำจุดมุ่งหมายของหลักสูตรมาจัดทำกรอบการปฏิบัติ หลักสูตรที่จัดทำขึ้นเพื่อมุ่งพัฒนาผู้เรียนให้ได้รับการพัฒนาตามกระบวนการของหลักสูตร สอดคล้องกับคำถามข้อที่ 2 ของไทเลอร์ ที่ถามว่า มีประสบการณ์การศึกษาอะไรบ้างที่โรงเรียนควรจัด เพื่อให้บรรลุจุดมุ่งหมายในการศึกษา ซึ่ง ปฏิบัติการ : การออกแบบหลักสูตร นี้ ได้ศึกษาเอกสารและมีองค์ความรู้ต่าง ๆ ดังนี้

**1.** แนวคิดของออร์นสไตน์และฮันกิน ในการจัดโครงสร้างหรือองค์ประกอบของหลักสูตร

ออร์นสไตน์และฮันกิน ได้นำแบบจำลองการพัฒนาหลักสูตรของไทเลอร์มาจัดกลุ่มความคิดออกเป็น 3 กลุ่ม ได้แก่ 1) การวางแผนหลักสูตร (Curriculum planning) 2) การออกแบบหลักสูตร (Curriculum design) และ 3) การประเมินหลักสูตร โดยออร์นสไตน์และฮันกิน ได้จัดขั้นตอนการเลือกประสบการณ์การเรียนรู้และการจัดระบบระเบียบประสบการณ์การเรียนรู้ตามกระบวนการพัฒนาหลักสูตรของไทเลอร์ มาจัดกลุ่มใหม่เป็นการออกแบบหลักสูตร แบ่งเป็น 4 ส่วนหลัก คือ 1) เป้าหมาย จุดหมายและวัตถุประสงค์ของหลักสูตร 2) เนื้อหาสาระ 3) กิจกรรมการเรียนการสอน 4) การประเมินผล ซึ่งทุกแบบจำลองที่พัฒนาขึ้นบนพื้นฐานความรู้เกี่ยวกับวัตถุประสงค์การเรียนรู้และความสามารถของผู้เรียนที่เป็นผลจากความรู้และเจตคติ กระบวนการดังกล่าวนี้เป็นผลมาจากการศึกษา Bloom’s Taxology

2. การจัดระบบหลักสูตรที่ดีตามแนวคิดของออร์นสไตน์และฮันกิน (1993) และเฮนสัน (2001)

ออร์นสไตน์และฮันกิน (1993) และเฮนสัน (2001) กล่าวไว้ว่าการจัดหลักสูตรที่ดีต้องมีหลักในการพิจารณา 6 ประการ ดังนี้

1. การกำหนดขอบข่ายหลักสูตร (scope) เป็นการกำหนดเนื้อหา สาระการเรียนรู้ หัวข้อ และประเด็นสำคัญต่าง ๆ แนวคิด ค่านิยมหรือคุณธรรมที่สำคัญ การกำหนดขอบข่ายเป็นมิติของการจัดหลักสูตรให้มีความต่อเนื่องในแนวนอน (horizontal organization)
2. การจัดลำดับการเรียนรู้ (sequence) หมายถึง การจัดลำดับก่อนหลังของเนื้อหา สาระการเรียนรู้ หัวข้อ ประเด็นที่สำคัญต่าง ๆ ให้แก่ผู้เรียน การจัดลำดับการเรียนรู้เป็นมิติของการจัดหลักสูตรให้มีความต่อเนื่องในแนวตั้ง (vertical organization)
3. ความต่อเนื่อง (continuity) หมายถึง การจัดเนื้อหา ประสบการณ์ การเรียนรู้ ทักษะต่าง ๆ ให้มีความต่อเนื่องตลอดหลักสูตร หลักสูตรที่ดีต้องมีความต่อเนื่องของเนื้อหาที่เหมาะสมล
4. ความสอดคล้องเชื่อมโยง (articulation) หมายถึง การจัดเนื้อหา ประสบการณ์การเรียนรู้ และทักษะที่อยู่ในระดับชั้นเดียวกัน ทั้งมิติในแนวตั้งและแนวนอน
5. การบูรณาการ (integration) เป็นการจัดขอบข่ายเนื้อหาและประสบการณ์การเรียนรู้ในหลักสูตรให้มีความสัมพันธ์เชื่อมโยงในแนวนอน
6. ความสมดุล (balance) เป็นความสมดุลของเนื้อหา ประสบการณ์การเรียนรู้ และทักษะของรายวิชา ต่าง ๆ ความสมดุลระหว่างเนื้อหาสาระกับวุฒิภาวะของผู้เรียน

**3. หลักการสำคัญในการนำหลักสูตรไปใช้จากเอกสารการประชุมของประเทศต่าง ๆ ในเอเชีย (APEID 1977)**

จากเอกสารการประชุมของประเทศต่าง ๆ ในเอเชีย (APEID 1977) ได้สรุปหลักการที่สำคัญในการนำหลักสูตรไปใช้ ดังนี้

1. วางแผนและเตรียมการนำหลักสูตรไปใช้โดยให้คนหลายกลุ่มเข้าร่วมแสวงหาการสนับสนุนจากประชาชนและจัดเตรียมทรัพยากร (มนุษย์และวัสดุ) ให้พร้อม
2. จัดให้มีหน่วยงานส่งเสริมการนำหลักสูตรไปใช้ให้เป็นไปได้สะดวกและรวดเร็ว
3. กำหนดวิถีทางและกระบวนการนำหลักสูตรไปใช้อย่างเป็นขั้นตอน

**4. หลักการทางจิตวิทยาสำหรับการเรียนรู้แบบผู้เรียนเป็นศูนย์กลาง**

สมาคมจิตวิทยาแห่งสหรัฐอเมริกา (The American Psychological Association; APA) ได้นำเสนอรายงานหลักการทางจิตวิทยาของการเรียนรู้แบบผู้เรียนเป็นศูนย์กลาง 14 หลักการ ดังนี้

1. ธรรมชาติของกระบวนการเรียนรู้ คือ การเรียนรู้ที่เกิดจากกระบวนการสร้างความหมายจากข้อมูลและประสบการณ์ที่มีอยู่ ผู้เรียนต้องเป็นผู้กระทำ มีการกำกับควบคุมคนเอง เพียรพยายามและมีความรับผิดชอบในการเรียนรู้ของตนเอง
2. เป้าหมายของกระบวนการเรียนรู้ ผู้เรียนต้องมีจุดมุ่งหมายของการเรียน ต้องรู้วิธีการสร้างความรู้ที่มีความหมายและพัฒนายุทธวิธีเพื่อการเรียนรู้ตลอดชีวิต
3. การสร้างองค์ความรู้ ผู้เรียนต้องสามารถที่จะเชื่อมโยงข้อมูลใหม่กับความรู้เดิมได้อย่างมีความหมาย หากไม่มีการบูรณาการความรู้ใหม่เข้ากับความเข้าใจเดิมที่มีอยู่แล้ว ความรู้ใหม่ก็จะไม่เกิดความเชื่อมโยง
4. วิธีการเชิงกลยุทธ์ ผู้เรียนต้องสร้างและใช้ประโยชน์ของความคิดและทักษะการใช้เหตุผล ผู้เรียนที่ประสบความสำเร็จใช้กลวิธีในการคิดในการเรียนรู้และสามารถใช้กลวิธีที่หลากหลายได้อย่างต่อเนื่อง
5. กลวิธีในเรื่องการคิด ผู้เรียนที่ประสบความสำเร็จสามารถสะท้อนให้เห็นถึงวิธีเรียนรู้ ตั้งเป้าหมาย เลือกกลวิธีการเรียนรู้ที่เหมาะสมและกำกับติดตามความก้าวหน้าในเป้าหมายของตนเอง
6. บริบทของการเรียนรู้ การเรียนรู้ได้รับอิทธิพลจากปัจจัยแวดล้อม ได้แก่ วัฒนธรรม เทคโนโลยี และการเรียน การสอน ดังนั้น การดูแลใส่ใจสภาพแวดล้อมในห้องเรียนก็มีผลกระทบสำคัญต่อการเรียนรู้ของนักเรียนเช่นกัน
7. แรงจูงใจและอารมณ์มีผลต่อการเรียนรู้ แรงจูงใจ ใฝ่สัมฤทธิ์ ความเชื่อ เป้าหมาย ความคาดหวัง สามารถส่งเสริมหรือขัดขวางการเรียนรู้ได้ ความรู้สึกนึกคิดทางด้านอารมณ์ทางลบที่รุนแรง จะเป็นตัวขัดขวางการเรียนรู้
8. แรงจูงใจภายในของการเรียนรู้ ผู้เรียนต้องการได้รับโอกาสในการเลือกสิ่งที่เรียนให้ตรงหรือสอดคล้องกับความสนใจของตน
9. ผลของแรงจูงใจที่มีต่อความพยายามที่จะเรียนรู้ การเรียนรู้เรื่องที่มีความซับซ้อนจำเป็นต้องใช้ความพยายาม ความสม่ำเสมอ และการฝึกฝนของผู้เรียน ดังนั้นจึงต้องมีแรงจูงใจในการเรียนอย่างสูง
10. อิทธิพลในเชิงพัฒนาการต่อการเรียนรู้ ผู้สอนควรออกแบบสื่อการสอนให้เหมาะสมกับพัฒนาการของผู้เรียน
11. อิทธิพลทางสังคมที่มีผลต่อการเรียนรู้ การเรียนรู้ของผู้เรียนจะดีขึ้นหากผู้เรียนได้มีโอกาสที่จะปฏิสัมพันธ์และร่วมมือกับผู้อื่น ในการทำงานที่ได้รับมอบหมายในการเรียนการสอน
12. ปัจจัยด้านความแตกต่างระหว่างบุคคลในการเรียนรู้ บุคคลแต่ละคนมีความสามารถที่แตกต่างกัน ความแตกต่างนี้เกิดจากสภาพแวดล้อม ผู้เรียนจึงมีวิธีการเรียนที่ชอบและจังหวะในการเรียนรู้ที่แตกต่างกัน
13. การเรียนรู้กับความหลากหลายของผู้เรียน ผู้เรียนแต่ละคนมีความแตกต่างกันระหว่างบุคคลทั้งด้านความสามารถและภูมิหลัง ดังนั้น เมื่อผู้เรียนรู้สึกว่าได้รับการยอมรับและเห็นคุณค่าในเรื่องดังกล่าวก็จะเกิดแรงจูงใจและส่งเสริมการเรียนรู้
14. มาตรฐานและการประเมินผลการเรียนรู้ การตั้งมาตรฐานที่สูงและท้าทาย และการประเมินผลทั้งผู้เรียนและกระบวนการเรียนถือเป็นส่วนหนึ่งในความสำเร็จในการเรียน การประเมินผลอย่างต่อเนื่องจะช่วยให้ได้ข้อมูลย้อนกลับของความก้าวหน้าสู่จุดมุ่งหมาย

**5. มิติตามแนวคิดของมาร์ซาโน**

มาร์ซาโน ได้เสนอรูปแบบการสอนเป็นมิติการเรียนรู้ (dimension of learning) โดยใช้มิติของการคิดมิติต่าง ๆ 5 มิติ ที่มีความสัมพันธ์กันเป็นแนวทางในการออกแบบหลักสูตร ดังนี้

มิติที่ 1 เจตคติและการรับรู้ (Attitude and perception) การออกแบบหลักสูตรการเรียนรู้ต้องมีเป้าหมายสร้างเจตคติที่ดีและการรับรู้เชิงบวกต่อการเรียนรู้

มิติที่ 2 การแสวงหาความรู้และการบูรณาการความรู้ (acquire and integrate knowledge) การออกแบบหลักสูตรการเรียนรู้ต้องมุ่งช่วยให้ผู้เรียนสามารถเชื่อมโยงความรู้ใหม่เข้ากับความรู้เดิม จัดระบบข้อมูลได้อย่างมีเป้าหมายและสร้างให้เกิดความจำในระยะยาว

มิติที่ 3 การขยายและปรับแต่งความรู้ (extend and refine knowledge) การเรียนรู้เพื่อให้รู้ลึก ต้องให้ผู้เรียนได้พัฒนาความเข้าใจอย่างลึกซึ้งด้วยกระบวนการแตกหน่อต่อยอดและปรับแต่งความรู้ให้รู้จริงยิ่งขึ้น

มิติที่ 4 การใช้ความรู้อย่างมีความหมาย (use knowledge meaningfully) การเรียนรู้ที่จะทำให้มีความหมายจะต้องมีการวางแผน ออกแบบ ภาระงานให้ผู้เรียน ได้ผ่านกระบวนการคิดที่มั่นใจว่าผู้เรียนได้ใช้ความรู้นั้นอย่างเกิดผล

มิติที่ 5 จิตนักคิด (production habits of mind) นักคิดจะมีนิสัยรักการสร้างสรรค์ มีวิจารณญาณ และรู้จักจัดระบบควบคุมพฤติกรรมของตน

นอกจากนั้นแล้ว มาร์ซาโน (2008) ได้นำเสนอแนวคิดสาระสำคัญเกี่ยวกับการปฏิรูปโรงเรียน 3 ประการ คือ

1. การพัฒนาระบบข้อมูลย้อนกลับของผู้เรียนเป็นรายบุคคล
2. สร้างความมั่นใจในประสิทธิผลของการสอนในทุก ๆ ชั้นเรียน
3. จัดทำโครงการพัฒนาความรู้พื้นฐานสำหรับผู้เรียนทุกคน

**6. รูปแบบการออกแบบการเรียนการสอน 3P Model**

บิ๊กส์ (Biggs, 1996) ได้เสนอแนวคิดแบบจำลอง 3P Model (John Biggs’ 3-P model) ประกอบด้วย Presage-Process-Product เป็นปฏิสัมพันธ์ระหว่างกระบวนการสอนและกระบวนการเรียนรู้ โดยมีรายละเอียดดังนี้


ขั้น Presage เป็นการเรียนการสอนโดยทั่วไป เป็นการประยุกต์การเรียนรู้ในการทำหน้าที่ของสิ่งแวดล้อมการเรียนรู้

ขั้น Process เป็นการปฏิบัติภาระงาน ในบริบทของการสอน เป็นการเรียนรู้ตามภาระงาน

ขั้น Product เป็นขั้นที่ผู้เรียนเรียนรู้ที่เป็นทั้งความคิดในระดับต่ำและระดับสูง

**7. แนวคิดของบลูมและคณะ**

บลูมและคณะ ได้เสนอกรอบการพัฒนาความคิดระดับต่ำ (lower order thinking skills) คือ ระดับ 1-3 และกรอบการพัฒนาความคิดระดับสูง (higher order thinking skills) คือ ระดับ 4-6 ของปริเขตพุทธิพิสัย ดังนี้



Higher order thinking skills

Lower order thinking skills

**ตารางที่ 3 ปฏิบัติการการจัดหลักสูตร**

|  |  |  |  |
| --- | --- | --- | --- |
| **กระบวนการพัฒนาหลักสูตร/ความรู้-ทักษะ-ความสามารถ** | **1) การทำความรู้ที่มีอยู่ให้กระจ่างแจ้ง** | **2) การระบุ การได้รับและการเข้าใจข้อมูลใหม่** | **3) ยืนยันความถูกต้องและการใช้ข้อมูลใหม่** |
| การจัดหลักสูตรเพื่อสนองตอบภารกิจของสถาบันอุดมศึกษา และ  พันธกิจของมหาวิทยาลัยเทคโนโลยีราชมงคลรัตนโกสินทร์ในด้านการให้บริการทางวิชาการแก่สังคมเพื่อใช้เป็นหลักสูตรฝึกอบรมครูภาษาอังกฤษด้านภาษาศาสตร์ประยุกต์ เพื่อให้เกิดความรู้ ความเข้าใจ และตระหนักในคุณค่าของภาษาศาสตร์ประยุกต์ที่นำไปใช้ในการจัดการเรียนการสอนภาษาอังกฤษ  การจัดหลักสูตร – จัดประสบการณ์การเรียนรู้อย่างไรให้มีประสิทธิภาพ | ผู้จัดทำเลือกศึกษาข้อมูลเกี่ยวกับ  1. แนวคิดของออร์นสไตน์และฮันกิน ในการจัดโครงสร้างหรือองค์ประกอบของหลักสูตร ที่ดีตามแนวคิดของออร์นสไตน์และฮันกิน และเฮนสัน  2. หลักการสำคัญในการนำหลักสูตรไปใช้จากเอกสารการประชุมของประเทศ  ต่าง ๆ ในเอเชีย  3. หลักการทางจิตวิทยาสำหรับการเรียนรู้แบบผู้เรียนเป็นศูนย์กลาง  4. มิติตามแนวคิดของ  มาร์ซาโน  5. รูปแบบการออกแบบการเรียนการสอน 3P Model  6. แนวคิดของบลูมและคณะ | วิเคราะห์และสังเคราะห์ข้อมูล หลักการและแนวคิดในการพัฒนาหลักสูตร เพื่อใช้เป็นแนวทางในการพัฒนาหลักสูตรฝึกอบรมครูภาษาอังกฤษด้านภาษาศาสตร์ประยุกต์เบื้องต้นเพื่อให้เกิดทักษะอาชีพและการเรียนรู้ และเรียนรู้เพื่อปฏิบัติได้ (Learning to do) เป็นการศึกษาที่มุ่งเน้นพัฒนาความสามารถ ความชำนาญและมีสมรรถนะในวิชาชีพ | **แผนการสอน จำนวน 18 ชั่วโมง**  **หน่วยการเรียนที่ 1 ระบบเสียง (Sound system) 6 ชั่วโมง**  แผนการเรียนรู้ที่ 1 ระบบเสียงเบื้องต้น (Introduction to sound system) 1 ชั่วโมง  แผนการเรียนรู้ที 2 หน่วยเสียง (Phonemes) 2 ชั่วโมง  แผนการเรียนรู้ที่ 3 การเน้นเสียง (Stress) 1.30 ชั่วโมง  แผนการเรียนรู้ที่ 4 ทำนองเสียง (Intonation) 1.30 ชั่วโมง  **หน่วยการเรียนที่ 2 ระบบคำ (Lexical system) 3 ชั่วโมง**  แผนการเรียนรู้ที่ 1 หน่วยคำและคำ (Morphemes and words) 1 ชั่วโมง  แผนการเรียนรู้ที 2 การสร้างคำ (Word formation) 2 ชั่วโมง  **หน่วยการเรียนที่ 3 โครงสร้างทางไวยากรณ์ (Structure) 6 ชั่วโมง**  แผนการเรียนรู้ที่ 1 การเรียงลำดับคำ (Word order) 1 ชั่วโมง  แผนการเรียนรู้ที 2 วลี (Phrases)  1 ชั่วโมง  แผนการเรียนรู้ที่ 3 ประโยค (Sentences) 2 ชั่วโมง  แผนการเรียนรู้ที่ 4 ความสัมพันธ์ทางไวยากรณ์ระหว่างหน่วยคำต่าง ๆ (Agreement) 2 ชั่วโมง  **หน่วยการเรียนที่ 4 หน้าที่ทางภาษา (Language Functions) 3 ชั่วโมง**  แผนการเรียนรู้ที่ 1 หน้าที่ของภาษาและไวยากรณ์ 1.30 ชั่วโมง  แผนการเรียนรู้ที 2 การนำภาษาไปใช้ในบริบท 1.30 ชั่วโมง |

เอกสารอ้างอิง

สุเทพ อ่วมเจริญ. (2557). การพัฒนาหลักสูตร: ทฤษฎีและการปฏิบัติ (พิมพ์ครั้งที่ 6). นครปฐม:

โรงพิมพ์มหาวิทยาลัยศิลปากร วิทยาเขตพระราชวังสนามจันทร์.